Kiss Dóra Bernadett

ELTE Állam-és Jogtudományi Kar Hallgatói Önkormányzata

*a tudományos-és kulturális ügyekért felelős alelnök júniusi beszámolója*

1. Bevezető:

Tekintettel a vizsgaidőszakra, kulturális esemény júniusban már nem került megrendezésre.

Egy elnökségi ülésre és egy bizottsági ülésre került sor, valamint a Kari Tanács is összeült ebben a hónapban.

1. Bizottsági ülés:

Június 30-án ült össze a Bizottság, hogy az őszi szemeszterre vonatkozóan megbeszéljük a programtervezetet. Célunk volt, hogy egy minél színesebb eseménysorozat összeállítása, főként azért, hogy az igényeket szélesebb körben kielégíthessük. Reményeink szerint sor fog kerülni egy Jazz-estre és egy néptánc estre is karunk dísztermében, az Aula Magnában. Emellett szeretnénk megszervezni egy többalkalmas filmklubbot, valamint egy történelmi témájú elődás-sorozat megrendezésében is gondolkodunk, amely elsősorban olyan témákat dolgozna fel, amelyek kevésbé köztudottak. Mindemellett, ha költségvetésünket sem terhelné túlságosan meg, akkor szeretnénk megvalósítani egy Stand-up comedy estet is.

Az alábbi programlehetőségek karunkon kerülnének megrendezésre, így ezen események mellett szeretnénk még a hagyományokhoz híven egy-két színház illetve múzeumlátogatást is megszervezni.

Egy közösségi könyvtár megvalósítása is szóba került az ülés alatt. Itt elsősorban arra gondoltunk, hogy könyvkiadókat keresnénk fel azzal, hogyha vannak számukra fölös, nélkülözhető könyveik, akkor karunk részére bocsáthatnák őket. A hallgatóink közül a könyveket bárki elvihetné, de helyette hozni kellene egy másikat. Így egyfajta körforgás lenne megteremthető folyamatosan változó könyv-állománnyal. Hasonló elven működne a rendszer, mint néhány belvárosi kávéházban (Fecske Presszó, Kelet Kávéház).

Célul tűztük ki, hogy egy internetes felületet fogunk szeptembertől létrehozni, ahol naptár jellegűen, napi bontásban lennének láthatóak a kari események (TDK ülések, HÖK események, diákszervezetek programjai). Ez a tájékozódást mindenki számára megkönnyítené, egyszerűen lehetne értesülni az aznapi eseményekről.

Továbbá távolabbi célként fogalmazódott meg az Elnökségben, hogy félévente kari szinten kiadásra kerülhetne egy publikációs kötet. Ezzel kapcsolatban a kari Tudományos Diákkörökkel és a Jurátussal is fel fogom venni a kapcsolatot, hogy a legmegfelelőbb módon valósulhasson meg e lehetőség.

1. Új Nemzeti Kiválóság Program

Az Emberi Erőforrások Minisztériuma Új Nemzeti Kiválóság Program néven egy új ösztöndíjprogramot hozott létre. A pályázatok elbírálását karonként felállított zsűrik végzik. A zsűri tagjai a következők:

* a kar képviselője a Tehetséggondozási Tanácsban (kari TDT elnök)
* a kar szempontjából releváns szakkollégium vezetője
* a kar dékánjának delegáltja
* a kari HÖK tudományos alelnöke

Mindezek fényében jómagam is részt fogok venni a pályázatok elbírálásában, amelyre júliusban kerül sor.

1. Vezetőképzők:

Július első hetében egy egyetemi és egy kari szintű vezetőképzőre is sor fog kerülni. Első körben az EHÖK Vezetőképző lesz megtartva július 5-től 7-ig, majd 8.-ától 10.-éig a kari szintű víziós hétvége fogja zárni a hetet.

1. Juttatás:

Alelnöki munkámért juttatásban nem részesültem. Sem közéleti ösztöndíj, sem más egyéb formában.

*Budaörs, 2016. 07. 01.*